 -बाबा बोलै नईं करदे ?  फीम मुक्की गेदी ऐ ? ’ जागत अन्दर आइयै दुआरी खोली दिंदा ऐ।  बुड्डा रोशनी अल दिखदा ऐ—अश्कै जुगें दी बैरी होऐ।  लोई दी इक लकीर कंदै पर टगोईं दी फोटो पर पवै करदी ऐ।  बरें थमा जम्मी खुक्खल उग्गड़ी आई ऐ।  खुक्खलै कन्ने पं’जमी जमाता दा ग्रुप फोटो धु’दला पेई गेदा ऐ।  फी बी पन्छानू चेहरें दी पन्छान मुश्कल नईं , खलकी पंगती च में ते उप्परली धर्मू खडोतो दा ऐ।  मेरीयें अक्खियें सामनै ओ मजर उठी औदा ऐ जदूं स्कूला च कोई नेता होर भाषण देन आये हे।  भाषण दे बार उनें धर्मू गी खादी गी खादी भडार दे कपड़े दा जोड़ा ते गांधी टोपी दित्ती ही—ए बी तकीद कीती ही जे उस कन्ने सारे जागतें गी बराबरी दा सलूक करना चाईदा।  उस बेल्लै में सोचेया हा जे आक्खां तुस इस्सै गी आक्खी देओ हां-होरने गी मारै कुट्टै नईं करै।  उंदे जाने बाद मास्टर होरें समझाया हा-हरिजनें दा हफ्ता मनाया जा करदा ऐ।  धर्मू हरिजन ऐ ए सुनियै उस च मेरी श्रद्धा जन बनी गेई ही।  में उसी पुच्छेया हा-तू हरिजन ए-ए किन्नी शैल गल्ल ऐ-फी तू दूये जागतें पर रोब की पान्ना हुन्ना।  परते च उसने दे कस्सिये इक चपड़ मेरी खाखा पर मारी ही।  बोलेया ‘बड्डे हिन्दू दे बच्चेया, इक बारी हरिजन आखेया ई। ’ गें बनाका जन होएदा सोचदा रेया हा जे मेरे कोला के भुल्ल होई ऐ।  हरिजन, मतलब परमात्मा दा आदमी इसी उसने गाली सतुल्ल की बुज्झेया ऐ।  मास्टर होरैं धर्मू ही उस इक हफ्ते आस्तै कलासा दा मनीटर बनाया हा।  फी ओ पूरा बरा गै मनीटर बने दा रेया।  उयै खुतपुट्टनू घर्मू खादी भंडार दे कोरे टल्ले पाईयै नाली च छपाक-छपाक करदा उतरी गेया ऐ।  इक अनघड़ मोशा नाली दे कंडे परा रुलकदा-रुलकदा उस पर आई पेया। 